CELEX: 32005R0356
Language: hu
Date: 2005-03-01
Title: A Bizottság 356/2005/EK rendelete (2005. március 1.) a merevítőrudas zsákhálók és a passzív halászeszköz jelölésére és azonosítására vonatkozó részletes szabályok megállapításáról

2.3.2005   
            
            
               HU
            
            
               Az Európai Unió Hivatalos Lapja
            
            
               L 56/8
            
         
      A BIZOTTSÁG 356/2005/EK RENDELETE
   
   (2005. március 1.)
   a merevítőrudas zsákhálók és a passzív halászeszköz jelölésére és azonosítására vonatkozó részletes szabályok megállapításáról
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (1) és különösen annak 5. cikke c) pontjára és 20. cikke (3) bekezdésének a) pontjára,
   mivel:
   
               (1)
            
            
               A halászati tevékenységek felügyelete és ellenőrzése szükséges, különösen egyes technikai védelmi intézkedések tekintetében, amelyek – többek között – meghatározzák a szembőséget, a halászati tevékenység időkorlátait és a passzív halászeszközök egyéb jellemzőit. E célból a halászhajókon alkalmazott halászeszköznek könnyen azonosíthatónak és ellenőrizhetőnek kell lennie. Az e követelményeknek való megfelelés érdekében részletes szabályokat kell megállapítani a közösségi vizeken alkalmazott egyes halászeszközök jelölésére és azonosítására vonatkozóan.
            
         
               (2)
            
            
               E rendelet megfelelő végrehajtása érdekében szükséges betiltani azon halászeszközök használatát, amelyek nincsenek összhangban a rendeletben meghatározott követelményekkel csakúgy, mint azon eszközök fedélzeten való tárolását, amelyek nem felelnek meg a rendelet valamely rendelkezésének.
            
         
               (3)
            
            
               Az e rendeletben előírt intézkedések összhangban vannak a Halászati és Akvakultúra-ágazati Irányítóbizottság véleményével,
            
         ELFOGADTA EZT A RENDELETET:
   I. FEJEZET
   ÁLTALÁNOS RENDELKEZÉSEK
   1. cikk
   Tárgy
   A jelen rendelet meghatározza a merevítőrudas zsákhálók és a passzív halászeszközök jelölésére és azonosítására vonatkozó részletes szabályokat.
   2. cikk
   Alkalmazási kör
   (1)   Ez a rendelet a közösségi vizeken halászó hajókra vonatkozik.
   (2)   Ezt a rendeletet nem kell alkalmazni a parti tagállamok partvonalától számított 12 tengeri mérföldön belül.
   3. cikk
   Fogalommeghatározások
   E rendelet alkalmazásában a következő meghatározásokat kell alkalmazni:
   
               a)
            
            
               a „passzív halászeszköz” a következőket jelenti:
               
                           i.
                        
                        
                           horogsorok;
                        
                     
                           ii.
                        
                        
                           kopoltyúhálók, állítóhálók, tükörhálók, amelyek egy vagy több különálló hálóból állhatnak, amelyeket felső, alsó és összekötő zsinegekkel szerelhetnek fel, és amelyek horgonyzó, úszó és navigációs felszerelésekkel láthatók el.
                        
                     
         
               b)
            
            
               a „merevítőrudas zsákháló” olyan zsákháló, amelyet merevítőruddal vontatnak.
            
         4. cikk
   Tilalom
   (1)   Ezen rendelet előírásaival összhangban tilos azon passzív halászeszközök, bóják és merevítőrudas zsákhálók halászati célokra való használata, amelyek nincsenek jelölve és nem azonosíthatók.
   (2)   Tilos a fedélzeten tartani:
   
               a)
            
            
               a merevítőrudas zsákhálóhoz tartozó merevítőrudakat, amelyeken a külső lajstromozási betű- és számjegyek nem az 5. cikkel összhangban vannak feltüntetve;
            
         
               b)
            
            
               passzív halászeszközt, amelyet nem a 7. cikkel összhangban címkéztek fel;
            
         
               c)
            
            
               bójákat, amelyeket nem a 10. cikkel összhangban címkéztek fel.
            
         II. FEJEZET
   MEREVÍTŐRUDAS ZSÁKHÁLÓK
   5. cikk
   A merevítőrudas zsákhálókkal kapcsolatos kötelezettségek
   A hajó parancsnoka vagy képviselője gondoskodik arról, hogy minden egyes fedélzeten levő, illetve halászati célokra használt zsákháló összeszerelt merevítőrúdján vagy kopásvédőjén tisztán fel legyenek tüntetve a hajó külső lajstromozási betű- és számjegyei.
   III. FEJEZET
   PASSZÍV HALÁSZESZKÖZ
   6. cikk
   A passzív halászeszközzel kapcsolatos kötelezettségek
   A hajó parancsnoka vagy képviselője gondoskodik arról, hogy minden egyes fedélzeten levő, illetve halászati célokra használt passzív halászeszköz világosan jelölve és azonosítható legyen a jelen fejezet rendelkezéseivel összhangban.
   7. cikk
   Az azonosító jelek feltüntetése
   A halászati célokra használt passzív halászeszközön állandó jelleggel láthatónak kell lenniük a külső lajstromozási betű- és számjegyeknek, amelyek a hajótest oldalán vannak feltüntetve.
   
               a)
            
            
               minden egyes passzív halászeszköz felső, első szemsorának mindkét végéhez erősített címkén;
            
         
               b)
            
            
               az egy tengeri mérföldnél hosszabb passzív eszköz esetében a halászati eszköz felső, első szemsorához egy tengeri mérföldnél nem nagyobb szabályos távolságonként hozzáerősített címkéken oly módon, hogy az egy tengeri mérföldnél hosszabb passzív halászeszköz egyetlen része se maradjon címkézetlen.
            
         8. cikk
   Címkék
   (1)   Minden címke:
   
               a)
            
            
               tartós anyagból készül;
            
         
               b)
            
            
               szorosan hozzá van illesztve a halászeszközhöz;
            
         
               c)
            
            
               legalább 65 milliméter széles;
            
         
               d)
            
            
               legalább 75 milliméter hosszú.
            
         2.   A minden címkén feltüntetett betű- és számjegyek nem törölhetők, nem módosíthatók, illetve nem válhatnak olvashatatlanná.
   IV. FEJEZET
   BÓJÁK
   9. cikk
   A bójákkal kapcsolatos kötelezettségek
   A hajók parancsnokai vagy képviselői gondoskodnak arról, hogy a mellékletben foglaltaknak megfelelően felszerelt szélső és közbenső jelölőbójákat minden egyes halászati célra használt passzív eszközhöz rögzítik, illetve azokat a jelen fejezet rendelkezéseivel összhangban telepítik.
   10. cikk
   Az azonosító kód feltüntetése
   (1)   A külső lajstromozási betű- és számjegyeknek, amelyek a hajótest oldalán vannak feltüntetve minden egyes szélső és közbenső jelölőbóján állandó jelleggel láthatónak kell lenniük:
   
               a)
            
            
               amennyire csak lehetséges, a betű- és számjegyeket a víztől minél magasabban kell feltüntetni, hogy világosan láthatók legyenek;
            
         
               b)
            
            
               olyan színnel, amely kontrasztos azzal a felülettel, amelyre festik.
            
         (2)   A jelölőbóján feltüntetett betű- és számjegyek nem törölhetők, nem módosíthatók, illetve nem kophatnak el olvashatatlanná válva.
   11. cikk
   Zsinegek
   (1)   A bójákat a passzív halászeszközhöz rögzítő zsinegeket víz alá süllyedő anyagból kell készíteni vagy nehezékkel kell ellátni.
   (2)   A szélső jelölőbójákat a többi halászeszközzel összekötő zsinegeket az adott halászati eszköz széleihez kell rögzíteni.
   12. cikk
   Szélső jelölőbóják
   (1)   A szélső jelölőbójákat oly módon kell telepíteni, hogy a halászeszköz két végének helyzete bármikor meghatározható legyen.
   (2)   Minden szélső jelölőbója antennája a vízszint felett legalább 1,5 méter magas az úszótest felső részétől mérve.
   (3)   A szélső jelölőbóják színesek, de nem lehetnek piros és zöld színűek.
   (4)   Minden egyes szélső jelölőbója rendelkezik a következőkkel:
   
               a)
            
            
               egy vagy két négyszögletes, legalább 40 centiméter széles zászlóval; amennyiben egy bóján két zászlónak kell lennie, a köztük levő távolság legalább 20 centiméter; a vízszint és az első zászló közötti távolság legalább 80 centiméter; az egy adott háló széleit jelölő zászlók színe azonos, de nem lehet fehér, méretük pedig azonos;
            
         
               b)
            
            
               egy vagy két sárga színű és ötmásodpercenként villanó (F1 Y5s) lámpa, amelyek legalább két tengeri mérföld távolságból láthatók;
            
         
               c)
            
            
               a bója tetején levő jel egy legalább 25 centiméter átmérőjű gömb, amely alatt egy vagy két fényes szalag található, amelyek nem lehetnek piros vagy zöld színűek, és legalább 6 centiméter szélesek. A bója tetején levő jelzés helyett gömbalakú radarvisszaverő is használható;
            
         
               d)
            
            
               radarvisszaverők, amelyek legalább két mérföld távolságból visszaverik a radarhullámokat.
            
         13. cikk
   A szélső bóják rögzítése
   A szélső jelölőbójákat a következőképpen kell a passzív halászeszközhöz rögzíteni:
   
               a)
            
            
               a nyugati szektorban (vagyis az az iránytű szerinti félkör, amely déltől, nyugaton át egészen északig terjed északot is magában foglalva) található bója két zászlóval, két fényes és csíkos szalaggal, két lámpával és a 8. cikknek megfelelően egy címkével van ellátva;
            
         
               b)
            
            
               a keleti szektorban (vagyis az az iránytű szerinti félkör, amely északtól, keleten át egészen délig terjed, delet is magában foglalva) található bója egy zászlóval, egy fényes és csíkos szalaggal, egy lámpával és a 8. cikknek megfelelően egy címkével van ellátva.
            
         A címkének a 10. cikkben foglalt információkat kell tartalmaznia.
   14. cikk
   Közbenső jelölőbóják
   (1)   A közbenső jelölőbójákat az egy tengeri mérföldnél hosszabb halászeszközökhöz kell rögzíteni.
   (2)   A közbenső jelölőbójákat egymástól legfeljebb 1 tengeri mérföld távolságra kell elhelyezni úgy, hogy az egy tengeri mérföld hosszú vagy annál hosszabb eszköz egyik része se maradjon jelöletlen.
   (3)   A közbenső jelölőbóják jellemzői megegyeznek a keleti szektorban található szélső jelölőbóják jellemzőivel, kivéve a következőket:
   
               a)
            
            
               a zászlók fehér színűek;
            
         
               b)
            
            
               minden ötödik közbenső jelölőbóját radarvisszaverővel kell felszerelni, amely legalább két tengeri mérföld távolságból visszaveri a radarhullámokat.
            
         V. FEJEZET
   ZÁRÓ RENDELKEZÉSEK
   15. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   Ezt a rendeletet 2005. október 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2005. március 1-jén.
      
         
            a Bizottság részéről
         
         Joe BORG
         
         
            a Bizottság tagja
         
      
   
   
      (1)  HL L 261., 1993.10.20., 1. o. A legutóbb az 1954/2003/EK rendelettel (HL L 289., 2003.11.7., 1. o.) módosított rendelet.
   
      MELLÉKLET
      A SZÉLSŐ ÉS KÖZBENSŐ JELÖLŐBÓJÁK JELLEMZŐI